Ich, swestˀ Anna ✳ von Kloten, pryolin an Oͤtenbach, und wir, dˀ covent gmeinlich desselbn̄ klosters, Bredier ordens, ze Zùrich gelegen in Costantzˀ bystuͦm, tuͦnd kunt allermēlichem und vˀjechend offenlich mitt disem brieff, ✳ dz wir gmeinlich, einhelklich und unvˀscheidenlich mitt wolbedachtem muͦte und mitt gemeinem raͧte ✳ durch ùnsˀ und ùnsˀs
gotzhusz nutz und noturft willen ✳ und meren schaden zuͦ vˀkom̄ene eins ewigē koͧffes recht und redlich fùr ùns und unsˀ nachkomē vˀkoͧft und zekoͧffen gebn̄ habend ✳ dem erbern,
wisen Heinrichn̄ Pfistˀ, pfruͦndˀ ze Kùngsvelt, und sinē erbn̄ odˀ nachkomē ein pfunt pfenning jaͤrlichs und ewiges geltes, ✳ gelegen zuͦ dem dorfe Boͤtzen, ✳ und die wir jaͤrlich
genomē habend von disen nach gesribenē ꝑsonē: item von Annan am Weg und von Hansen, irem sune, dritzechendehalben schilling pfennīg Zùrich mùntze, ✳ item vō Heinrichen
Spitzschuͤlin drittehalben schilling, ✳ item von Hansen Keller fùnftzechn̄ pfēnīg, ✳ item von Hansen am Berg fùnftzechn̄ pfenning, ✳ ✳ item von Hansen im Graben fùnftzechn̄ pfēnīg,
item von Uͤlin Mùller dem jungen und von Heinrichen Ratzingˀ fùnftzechn̄ pfenning, als steblˀ pfennīg und dˀ obgn̄ mùntz, ✳ dz ùns dˀ from, vest hˀ Heinrich zem Stein, rittˀ, guͦter,
seligˀ gedaͤchtnùss, gab durch siner und sines bruͦdˀ Ruͦdolfes, seligē, zem Stein selen heil willen lutˀlich durch gott an ùnsˀ jartzitt an den egn̄̄ stettē und uff den guͤtˀn, als denn der
selbig brieff wiset, den wir darumb von inē inne habend, mitt allˀ rechtung, nùtzē, begriffen und zuͦ gehoͤrden uff ablosung dˀ zwêntzig pfundn̄, als wir sy untz har inne gehept
hand und an ùns komē ist, ✳ den selbn̄ brieffe wir im oͧch hin uss gebn̄ haben, ✳ umb sibentzechen pfunt pfēnigē steblˀ Zùrichˀ mùntze, ✳ dˀo wir gentzlich und gar von im bezalt sint
und sy in ùnsˀ und ùnsˀs egn̄̄ klosters und gotzhusz nutz und noturft an geleit und bewent hand. ✳ des wir ùns offenlich bekennē in disem brieff ✳ und setzen oͧch den vorgn̄̄ Heinrichn̄
Pfistˀ und sine erbn̄ also in nutzlich und ruͤwklich gewèr des egn̄̄ koͧffes und jaͤrliches geltes und des, so dar zuͦ gehoͤrt und dz wir untz har inne gehept hand, ✳ und gelobn̄
oͧch fùr ùns, ùnsˀ egn̄̄ gotzhusz und ùnsˀ nachkomē by guͦtē trùwē staͤt zehabend ✳ und da widˀ nùtt ze wˀbend noch zetuͦnd ✳ noch schaffen getaͧn ✳ noch jeman andˀs gehellen zetuͦnde,
wedˀ nu noch hie nach, ✳ und inne, den egn̄̄ Heinrichn̄ Pfistˀ, und sine erbn̄ ✳ des egn̄̄ koͧffes und pfennīg geltes zewerend und rechte weren ze sinde nach recht, bede in gericht
und aͧn gericht und an allen stettē, wa, wenn odˀ wie dike sy des notùrftig sind, ✳ und binden allweg dar zuͦ ùnsˀ egn̄̄ gotzhuse und ùnsˀ nach komē, ✳ ob wir nùtt wˀend, ✳ und entzichend ùns harumb fùr ùns, ✳ ùnsˀ gotzhus und alle ùnsˀ nachkomē aller helf geistlichs und weltlichs rechtes, gewonheitē, baͤpstlichs, keisˀlichs und kùnglichs rechtē, stettrechtes, lantrechtes und alles rechten, ✳ es sy gesribn̄ odˀ ungesribn̄ recht, allˀ uszùgen, gesetzten, gebùnden, ✳ schirmūg, fryheitē und allˀ gnadn̄, so wir gehabn̄ moͤchtē ✳ odˀ
jemā erdenken koͤnd, ✳ dz ùns in disem brieff widˀ den egn̄̄ Heinrichen Pfistˀ odˀ sine erbn̄ zestattē odˀ zehelf komē moͤchte in dehein wise, ✳ und dirre artikeln, ob wir uss gezùchen moͤchtend, dz
wir
der egn̄̄ sum̄ geltes aͤlleklich nùtt bezalt wˀend ✳ odˀ suss an dem koͧff ùbˀ dz halb odˀ dar undˀ betrogē wˀend, und sundˀlich des rechtē, ✳ dz da spricht, kein gmein
vˀzichung vˀfache nùtt, besundˀ stand denn vor, des wir ùns alles entzigē habend ✳ und entzichn̄d wissentlich mitt kraft diss brieffes. ✳ wir machend oͧch kraftlos gegen
ùns all andˀ kuntschaft und brieffe, so wir moͤchtend haben vō dˀ guͤtˀ wegē ze Boͤtzē, ob wir die inn behuͤben ✳ odˀ hie nach fundn̄ wurden, die wir dem egn̄̄ koͤffˀ nùtt hinus
gebn̄ hettend, ✳ und wz imme in disem koͧff schadn̄ moͤchte bringē, anͧ all geverd. ✳ und zemerˀ sicherheit und warem, staͤttē, offen urkùnd allˀ vor und nachgesribnˀ dingē, so
habe ich, obgn̄̄ pʼolin, min eigen insigel gehenkt an disen brief. wir, dˀ obgn̄̄ covent gemeinlich des klosters an Oͤtenbach, habn̄d oͧch ùnsˀs gemeinē coventes insigel zuͦ
dˀ egn̄̄ ùnsˀ muͦtˀ, dˀ pryolin, insigel offenlich gehenkt zuͦ einˀ vestnūg dirre dingē an disen brieff, dˀ geben ist an dem nêchsten fritag vor ùnsˀ froͧwē tag ze dˀ liechtmess ✳ in dem jare, doman zalt vō gottes gebùrt drùtzechenhundert nùntzig und nùn jar. ✳